ด่วน! WP ถอนวาระ “แตกพาร์” พ้นประชุมสามัญผถห. ฉุดราคาร่วงกราว 6%
WP พับแผนแตกพาร์เหลือ 0.50 บาท! บอร์ดเร่งถอนวาระก่อนประชุมผถห. 30 เม.ย.นี้ แจงขอเวลาประเมินสภาพคล่องเพิ่ม
26 มี.ค. 2561

จากกรณีที่ที่ประชุมคณะกรรมการบริษัท ดับบลิวพี เอ็นเนอร์ยี่ จำกัด (มหาชน) หรือ WP เมื่อวันที่ 22 มี.ค.ที่ผ่านมา มีมติให้นำเสนอต่อที่ประชุมสามัญผู้ถือหุ้นประจำปี 2561 เพื่อพิจารณาอนุมัติการเปลี่ยนแปลงมูลค่าหุ้นที่ตราไว้และจำนวนหุ้นของบริษัท โดยจะเปลี่ยนแปลงมูลค่าหุ้นที่ตราไว้จากเดิมหุ้นละ 1 บาท เป็นหุ้นละ 0.50 บาท เพื่อเพิ่มสภาพคล่องในการซื้อขายหุ้นของบริษัท 
โดย ภายหลังเปลี่ยนแปลงมูลค่าหุ้นที่ตราไว้จะส่งผลให้มีจำนวนหุ้นเป็น 1,037,000,000 หุ้น จากเดิม 518,500,000 หุ้น ส่วนทุนจดทะเบียนและทุนจดทะเบียนชำระแล้วจะยังคงเดิมที่ระดับ 518,500,000 บาท ซึ่งบริษัทฯกำหนดวันประชุมผู้ถือหุ้นเพื่อพิจารณาภายในวันที่ 30 เม.ย. 2561
 
ล่าสุด ในวันนี้ (26 มี.ค.2561)  เมื่อเวลาประมาณ 13.23 น. บริษัทฯเปิดเผยผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัทวันนี้ (26 มี.ค.) อนุมัติให้ถอนวาระการประชุมสามัญผู้ถือหุ้นประจำปี 2561 ในวันที่ 30 เม.ย.นี้ ได้แก่ วาระที่ 8 พิจารณาอนุมัติการเปลี่ยนแปลงมูลค่าหุ้นที่ตราไว้ (พาร์) และจำนวนหุ้นของบริษัท และพิจารณาอนุมัติการแก้ไขหนังสือบริคณห์สนธิของบริษัท ข้อ 4 เรื่องทุนจดทะเบียน เพื่อให้สอดคล้องกับการเปลี่ยนแปลงพาร์ และจำนวนของบริษัทดังกล่าว
ทั้งนี้การถอนวาระดังกล่าว เนื่องจากคณะกรรมการบริษัทได้พิจารณาทบทวนในเรื่องดังกล่าวเพิ่มเติมแล้ว เห็นว่าบริษัทควรจะใช้เวลาเพิ่มเติมในการประเมินสภาพคล่องในการซื้อขายหุ้น เพื่อให้ได้รับข้อมูลที่เป็นตัวแทนของข้อมูลเพิ่มเติม
ขณะที่ราคาหุ้นในการซื้อขายภาคบ่ายภายหลังจากการเปิดเผยข้อมูลผ่านตลท. ปรับตัวลดลงอย่างมีนัยสำคัญ ล่าสุด ณ เวลา 14.46 น. อยู่ที่ระดับ 9.95 บาท ปรับตัวลดลง 0.65 บาท หรือ 6.13% ด้วยมูลค่าซื้อขาย 173.78 ล้านบาท